Scozie: a risi il procès di devoluzion
Pal moment il guvier britanic nol pense di trasferî gnovis competencis al esecutîf scozês. Cheste posizion e je stade confermade tun document presentât ae comission Calman, metude sù dai principâi partîts britanics par prontâ une propueste di devoluzion par fâi cuintri al progjet indipendentist dal SNP, che cumò al guvierne la Scozie. Il guvier di Londre al dîs a clâr, par esempli, che il setôr energjetic al à di restâ tes sôs mans, massime a front dal disen di fâ sù gnovis centrâls nucleârs che al viôt invezit contrari l’SNP. No mancjin po i riferiments a di une revision dal sisteme di gjestion des jentradis che nol plâs par nuie al esecutîf scozês che, par bocje dal prin ministri Alex Salmond, al acuse il guvier britanic di menaçâ il procès di devoluzion. In Scozie ducj i partîts, ancje chei contraris ae indipendence, a son dacuardi tal domandâ il trasferiment di plui podês, ma i lôr coleghis sentâts intal Parlament britanic a mostrin di vê une altre posizion.
Font: BBC, 10/11/08; Món Divers, 11/11/08
fur_Latn fur_Latn cat_Latn